**Ministru kabineta noteikumu projekta “Nacionālie antidopinga noteikumi” sākotnējās ietekmes novērtējuma ziņojums(anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Nacionālie antidopinga noteikumi”(turpmāk – noteikumu projekts) izstrādāts, lai pārņemtu Apvienoto Nāciju Izglītības, zinātnes un kultūras organizācijas (UNESCO) Starptautiskās konvencijas pret dopingu sportā 1.papildinājuma - Pasaules Antidopinga kodeksā (turpmāk – Kodekss) noteiktās prasības, kas stājās spēkā 2021.gada 1.janvārī[[1]](#footnote-2). Noteikumu projektā iekļautās izmaiņas ir nepieciešamas, lai Latvijas Republika un Latvijas Antidopinga birojs (turpmāk – Birojs) spētu nodrošināt 2021.gada Kodeksa ievērošanu nacionālajā līmenī un Pasaules Antidopinga aģentūra (turpmāk – Aģentūra) atzītu Latvijā pieņemto regulējumu un antidopinga sistēmu par atbilstošu Kodeksa prasībām. Noteikumu projekts paredz izteikt jaunā redakcijā Ministru kabineta 2019.gada 24.septembra noteikumus Nr.448 “Nacionālie antidopinga noteikumi” (turpmāk – Nacionālie antidopinga noteikumi), ņemot vērā, ka izmaiņas (grozījumi) saistībā ar 2021.gada Kodeksā minēto prasību pārņemšanu nepieciešamas vairāk kā 50% Nacionālo antidopinga noteikumu punktos. Noteikumu projekts paredz arī, ka spēku zaudē 2019.gada 24.septembrī izdotie Nacionālie antidopinga noteikumi. Noteikumu projektam nav paredzēts noteikts spēkā stāšanās laiks un tas stāsies spēkā atbilstoši Oficiālo publikāciju un tiesiskās informācijas likuma 7.panta otrajai daļai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2021.gada Kodekss un Starptautiskie standarti, kas tika pieņemti 2019.gada 7.novembrī un stājās spēkā 2021.gada 1.janvārī.2020.gada 17.decembra Ministru kabineta noteikumi Nr. 799 “Par Pasaules Antidopinga aģentūras 2021.gada Pasaules Antidopinga kodeksa pieņemšanu”[[2]](#footnote-3) (prot. Nr. 84 60. §). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aģentūra Kodeksu pirmo reizi pieņēma 2003. gadā un tas stājās spēkā 2004. gadā. Līdz šim Kodekss ir grozīts četras reizes - 2009. gada 1. janvārī, 2015. gada 1. janvārī, 2018. gada 1. aprīlī un 2019.gada 1.jūnijā. 2017.gada 16. novembrī tika uzsākts 2015.gada Kodeksa un tā Starptautisko standartu pārskatīšanas process. 2021.gada Kodeksu un Starptautiskos standartus apstiprināja Aģentūras valde 2019.gada 7.novembrī Aģentūras organizētajā Piektajā Pasaules konferencē par dopingu sportā. Taču Aģentūra pēc 2021.gada Kodeksa apstiprināšanas 2019.gada 7.novembrī un publicēšanas savā mājaslapā 26.novembrī veica vēl papildu labojumus un precizējumus 2021.gada Kodeksa tekstā 2020.gada 15.jūnijā un 24.septembrī. Informācija par 2020.gadā pēdējiem veiktajiem grozījumiem 2021.gada Kodeksā Biroja rīcībā nonāca tikai 2020.gada 23.oktobrī. Pārskatītais 2021. gada Kodekss stājās spēkā 2021. gada 1. janvārī. Viens no Kodeksa ievērošanas uzdevumiem ir nacionālā līmeņa regulējuma pieņemšana, kurš atbilstu Kodeksa prasībām. Attiecīgi 2020.gada 17.decembrī Ministru kabineta sēdē tika apstiprināti Ministru kabineta noteikumi Nr.799 “Par Pasaules Antidopinga aģentūras 2021.gada Pasaules Antidopinga kodeksa pieņemšanu” [[3]](#footnote-4) (prot. Nr. 84 60. §), kas noteica, ka Latvijā ir pieņemts un apstiprināts 2021.gada Kodekss. 2021.gada Kodeksa pieņemšanu un paredzēto saistību izpildi nodrošina Birojs.Saskaņā ar 2021.gada Kodeksu un tajā veiktajiem papildinājumiem ir konstatējamas vairākas izmaiņas, kuras ir nepieciešams veikt nacionālajā regulējumā, lai nodrošinātu Latvijas antidopinga normatīvā regulējuma un sistēmas atbilstību 2021.gada Kodeksa prasībām. Veicot Kodeksa pārskatīšanu, tika pārskatīti arī Starptautiskie standarti, kas arī tika pieņemti 2019.gada 7.novembrī un stājās spēkā 2021.gada 1.janvārī. Papildus jau esošajiem Starptautiskajiem standartiem[[4]](#footnote-5) (Pārbaužu un izmeklējumu starptautiskais standarts, Terapeitiskās lietošanas atļaujas starptautiskais standarts, Aizliegto vielu un metožu starptautiskais standarts, Parakstītāju starptautiskais kodeksa ievērošanas standarts, Laboratoriju starptautiskais standarts, Starptautiskais privātuma un personas datu aizsardzības standarts) 2021.gada 1.janvārī spēkā stājās divi jauni Starptautiskie standarti, kas netika iekļauti iepriekšējā 2015.gadā Kodeksā – Starptautiskais izglītības standarts[[5]](#footnote-6) un Starptautiskais rezultātu pārvaldības standarts[[6]](#footnote-7). Minēto Starptautisko standartu tulkotās versijas ir pieejamas valsts valodā Biroja mājaslapā[[7]](#footnote-8), kā arī angļu valodā Aģentūras mājaslapā[[8]](#footnote-9).  2021.gada 6.jūlijā Saeimā tika pieņemti grozījumi “Sporta likumā”[[9]](#footnote-10), kurā tika dots deleģējums Ministru kabinetam, noteikt kārtību, nosacījumus un termiņus, kādos Birojs pieņem lēmumus par antidopinga noteikumu pārkāpumiem, slēdz vienošanos ar sportistu vai sporta darbinieku par antidopinga noteikumu pārkāpuma atzīšanu un piemēro sankcijas. Ņemot vērā, ka kārtību, kādā Birojs pieņem lēmumu par antidopinga noteikumu pārkāpumu, slēdz vienošanos un piešķir sankcijas, paredzēts regulēt normatīvajā aktā, kurā iekļauti antidopinga noteikumi, noteikumu projekts paredz papildināt iekļauto atsauci uz normatīvajiem aktiem arī ar atsauci uz Sporta likuma 11.3 panta 2.3 daļu. Noteikumu projekta pirmajā nodaļā, salīdzinot ar šobrīd spēkā esošajiem Nacionāliem antidopinga noteikumiem, netiek veiktas būtiskas izmaiņas un joprojām ir noteikti galvenie principi antidopinga noteikumu īstenošanā, kā arī iekļautas atsauces uz antidopinga noteikumu īstenošanā izmantojamām definīcijām. Noteikumu projekts paredz papildināt pirmās nodaļas 2.punktu (noteikumu projekta 2.punkts) ar atsauci uz Kodeksu, nosakot, ka definīcijas, kuras nav ietvertas Sporta likumā un šajos noteikumos, tiek noteiktas atbilstoši Kodeksa 1.pielikumam. Vienlaikus noteikumu projekts paredz papildināt šobrīd spēkā esošo noteikumu pirmo nodaļu ar jaunu punktu (noteikumu projekta 4.punkts), kas nosaka, ka Aizliegto vielu un metožu starptautiskais standarts ir iekļauts kā pielikums Nr.1 2005.gada 19.oktobra Starptautiskajai konvencijai pret dopingu sportā. Īpašās vielas un metodes tiek noteiktas Kodeksa 4.panta 2.punkta 2.apakšpunktā, ļaunprātīgi lietotas vielas tiek noteiktas kodeksa 4.panta 2.punkta 3.apakšpunktā un Aģentūras tiesības noteikt aizliegtās vielas un metodes, kuras tiks iekļautas vai izslēgtas no aizliegto vielu un metožu starptautiskā standarta ir noteikts Kodeksa 4.panta 3.punkta 3.apakšpunktā. Atbilstoši Kodeksa 23.panta 2.punkta 2.apakšpunktam tiek noteikts, ka nacionālajā regulējumā ir jāpārņem Kodeksa 1.pielikums, kurā ir minētas Kodeksā lietotās definīcijas. Tāpat iepriekšminētais Kodeksa apakšpunkts nosaka, uz kuriem Kodeksa punktiem ir nepieciešams iekļaut atsauces nacionālā normatīvā regulējumā. Lai arī abas iepriekš noradītās prasības tika noteiktas arī 2015.gada Kodeksā, tomēr iepriekš Aģentūra nenorādīja uz nepieciešamību tās iekļaut, bet, izstrādājot šo noteikumu projektu, Aģentūra pievērsa lielāku vērību, lai nacionālais regulējums atbilstu visām Kodeksa prasībām un norādīja, ka ar šādām atsaucēm ir nepieciešams papildināt izstrādāto noteikumu projektu.Noteikumu projekta otrā nodaļa nosaka antidopinga noteikumu pārkāpumus un to pierādīšanas kārtību, līdzīgi kā tas ir noteikts šobrīd spēkā esošo Nacionālo antidopinga noteikumu otrajā nodaļā. Noteikumu projekts paredz veikt izmaiņas Nacionālo antidopinga noteikumu otrā nodaļas punktā 6.punktā (noteikumu projektā 7.punkts), papildinot to ar atsauci uz Kodeksa 5.panta 7.punktu, atbilstoši kuram tiek veikta izmeklēšana un pierādījumu iegūšana, ņemot vērā, ka 2021.gada Kodeksā ir mainīta punktu numerācija. Noteikumu projekts paredz pārnest šobrīd spēkā esošo Nacionālo antidopinga noteikumu 39.punktu uz otro nodaļu (noteikumu projekta 8.punkts), paredzot to papildināt ar norādi uz Kodeksa 10.panta 8.punktu, kas paredz iespējas arī Birojam noteikt sankcijas un slēgt vienošanās par izdarīto antidopinga noteikumu pārkāpumu, kā arī Kodeksa 10.pantu, kas paredz vienošanās slēgšanu par antidopinga noteikumu pārkāpuma atzīšanu un sankciju pieņemšanu. Minētām normām deleģējums ir iekļauts “Sporta likuma” 11.3 panta 23 daļā. Vienlaikus pēc Aģentūras piedāvājuma 8.punktam tiek pievienota arī atsauce, ka pārsūdzības tiesības tiek nodrošinātas atbilstoši Kodeksa 13.pantam, kas saskaņā ar Kodeksa 23.panta 2.punkta 2.apakšpunktu ir norma, kas pārņemama nacionālajā regulējumā.Noteikumu projekts paredz papildināt šobrīd spēkā esošo Nacionālo antidopinga noteikumu otro nodaļu, nosakot kārtību, pēc kādu iestāžu/organizāciju pieprasījuma un par kādiem līdzekļiem Latvijā var tikt veikta dopinga kontrole. Šāds regulējums jau iepriekš tika ietverts, spēku zaudējušajos Ministru kabineta noteikumos Nr.820 “Dopinga kontroles kārtība”. Noteikumu projekta iekļautajos 9. un 10.punktos tiek paredzēts noteikt, ka dopinga kontrole var tikt veikta - pēc Biroja iniciatīvas vai atbilstoši dopinga kontroles plānam, pēc Latvijā atzītās sporta federācijas, starptautiskās sporta federācijas, biedrības “Latvijas Olimpiskā komiteja”, biedrības “Latvijas Paralimpiskā komiteja, biedrības “Latvijas Sporta federāciju padome” vai ar sporta nozari saistītās ministrijas (Izglītības un zinātnes ministrija, Aizsardzības ministrija, Iekšlietu ministrija u.c.) iesnieguma un pēc citu valstu antidopinga organizāciju pieprasījuma, kad Birojs darbojas kā pakalpojumu sniedzējs. Birojs saglabā neatkarību dopinga kontroles procesā, kā arī antidopinga noteikumu pārkāpumu izmeklēšanas un pārbaudes veikšanā. Minētās izmaiņas nav saistītas ar 2021.gada Kodeksu, tomēr ir nepieciešamas, lai konkrēti nacionālajā regulējumā noteiktu pēc kādu iestāžu un organizāciju pieprasījuma un par kādiem līdzekļiem Latvijā var tikt veiktas dopinga pārbaudes.Noteikumu projekts paredz veikt arī izmaiņas otrajā nodaļā noteiktajā kārtībā attiecībā uz dopinga kontroles paraugu savākšanu, paredzot, ka dopinga kontrole ir veicama jebkuram sportistam un ka dopinga paraugus var savākt Biroja nodarbināta persona, pamatojoties uz Biroja rakstveida pilnvaru, mainot kārtību, ka paraugus varēja savākt dopinga kontrolieri vai to asistenti. Izmaiņas paredz (noteikumu projekta 11.punkts), ka tiesības veikt dopinga kontroli ir jebkuram Biroja darbiniekam saskaņā ar Biroja direktora izdotu pilnvarojumu. Vienlaikus netiek vairs arī paredzēts, ka citām personām, kas arī var veikt dopinga kontroles paraugu savākšanu, ir jābūt noslēgtam līgumam ar Biroju, ņemot vērā, ka ne vienmēr citām personām veicot dopinga kontroli Latvijas teritorijā ir nepieciešams slēgt līgumu ar Biroju. Pastāv iespējas, ka Latvijas teritorijā dopinga kontroli veic citas personas bez Biroja iesaistes. Šobrīd Nacionālajos antidopinga noteikumos ir paredzēts, ka dopinga kontroles anketa un ar to saistītā dokumentu aizpildīšana un parakstīšana notiek rakstveidā papīra formātā. Birojs šobrīd strādā pie elektronisku dopinga kontroles anketu ieviešanas ikdienas darbā, kas daļēji aizstātu papīra formāta anketas, paredzot, ka minēto anketu parakstīšana plānota planšetdatora ekrānā, veicot parakstīšanu jeb paraksta atveidošanu. Lai noteiktu, ka dopinga kontroles anketu var aizpildīt vienā no diviem veidiem – elektroniski vai papīrā, noteikumu projekts (noteikumu projekta 12. - 15.punkts) paredz noteikt dopinga kontroles anketu un ar to saistīto dokumentu aizpildīšanu un iekļautās informācijas apstiprināšanas kārtību, vienlaikus atrunājot parakstīšanas veidus - pašrocīgi uz papīra formāta dokumenta vai uz paraksta attēla iegūšanas aparatūras sensora. Ņemot vērā 2021.gada Kodeksā veiktās izmaiņas punktu numerācijā, noteikumu projekts paredz veikt izmaiņas Nacionālo antidopinga noteikumu 10.punktā (noteikumu projektā 17.punktā), mainot atsauci no Kodeksa 7.panta 9.punkta uz 7.panta 4.punktu.  Noteikumu projekts paredz papildināt Nacionālo antidopinga noteikumu otrās nodaļas 11.punktu (noteikumu projekta 18.punkts) ar norādi, ka pēc nelabvēlīgu dopinga kontroles analīžu rezultātu saņemšanas šī informācija tiek ievietota antidopinga administrēšanas un vadības sistēmā (turpmāk - ADAMS). Minētā norma noteikumu projektā ir iekļauta atbilstoši Kodeksam, kas nosaka, ka informācijas ievietošana ADAMS ir obligāta prasība antidopinga organizācijām. Šī prasība izrietēja jau no 2015.gada Kodeksa, bet pēc Aģentūras norādēm tiek iekļauta tikai tagad.Noteikumu projekts paredz veikt izmaiņas arī Nacionālo antidopinga noteikumu 12.punktā (noteikumu projekta 19.punktā), iekļaujot atsauci uz korekto Kodeksa punktu (7.panta 2.punkts), ņemot vērā, ka 2021.gadā Kodeksā ir mainīta panta punktu numerācija. Noteikumu projekts paredz veikt redakcionālus precizējumus Nacionālo antidopinga noteikumu otrās nodaļas 13.punktā, 17. punktā un arī 18.punktā, (noteikumu projekta 20., 24. un 25.punkts) papildinot minētos punktus ar norādi, ka pēc pārbaudes veikšanas un paziņošanas sportistam, attiecīgajai sporta organizācijai, valsts antidopinga organizācijai un Aģentūrai informācija ir jāievieto arī ADAMS. Izmaiņas nepieciešamas, jo informācijas ievietošana ADAMS ir obligāta prasība, kura jāizpilda jebkurai nacionālajai antidopinga organizācijai. Šī prasība izrietēja jau no 2015.gada Kodeksa, bet pēc Aģentūras norādēm grozījumos tiek iekļauta tagad.Noteikumu projekta trešā nodaļa, līdzīgi kā šobrīd spēkā esošajos Nacionālajos antidopinga noteikumos, paredz noteikt antidopinga noteikumu pārkāpumu pārbaudes kārtību. Vienlaikus salīdzinot ar šobrīd spēkā esošajiem noteikumiem, paredzēts papildināt trešo nodaļu ar vairākām jaunām normām, kas nebija iekļautas šobrīd spēkā esošajos Nacionālos antidopinga noteikumos, tādējādi detalizētāk nosakot kārtību, kādā tiek veikta  antidopinga noteikumu pārkāpumu pārbaude, tai skaitā veiktas izmaiņas procesuālos termiņos. Uz izmaiņu nepieciešamību norādīja arī Latvijas Sporta federāciju padome (LSFP), kas publiskās apspriešanas laikā vērsa uzmanību, ka spēka esošajos Nacionālajos antidopinga noteikumos nav pietiekoši detalizēti un skaidri saprotami norādīto termiņu atskaites punkti iespējama antidopinga pārkāpuma izmeklēšanas gadījumos, tāpat šie termiņu atskaites punkti, pēc LSFP domām, nebija skaidri definēti arī izstrādātajā noteikumu projektā. Pārskatot spēkā esošos Nacionālos antidopinga noteikumus, kā arī izstrādāto noteikumu projektu, tika konstatēts trūkums ne tikai termiņu atskaites punktos, bet arī pašos termiņos, jo vairākām darbībām šādi procesuāli termiņu vispār nebija noteikti regulējumā. Noteikumu projekts paredz papildināt Nacionālo antidopinga noteikumu 19.punktu (noteikumu projekta 26.punkts), nosakot, ka Aģentūras akreditētās laboratorijas vai Aģentūras akreditētās Sportistu bioloģisko pasu pārvaldības vienības atzinumu apkopo tikai tajos gadījumos, kad antidopinga noteikumu pārkāpums ir saistīts ar aizliegto vielu lietošanu. Izmaiņas punktā ir nepieciešams, jo neanalītisko antidopinga noteikumu pārkāpumu izmeklēšanā šādi atzinumi no laboratorijām nav pieejami un netiek apkopoti. Šobrīd Nacionālos antidopinga noteikumos ir noteikts, ka saņemot paziņojumu par iespējamo antidopinga noteikumu pārkāpumu sportists piecu darbdienu laikā ir tiesīgs sniegt birojā tikai rakstveida paskaidrojumus vai attiecīgus dokumentus. Noteikumu projekts paredz papildināt esošo kārtību ar normu (noteikumu projekta 27.punkts), ka sportistiem un sporta darbiniekiem ir tiesības sniegt paskaidrojumus arī personīgi klātienē Birojā. Noteikumu projekts paredz papildināt šobrīd spēkā esošo Nacionālos antidopinga noteikumu trešo nodaļu, nosakot, ka sportista vai sporta darbinieka tiesības, kuras nav minētas noteikumu projekta 27.punktā, tiek norādītas paziņojumā par iespējamu antidopinga noteikumu pārkāpumu kā būtiska paziņojuma sastāvdaļa atbilstoši Kodeksa 7.panta 2.punktam. Saskaņā ar Rezultātu pārvaldības starptautisko standartu, tiek noteiktas vairākas obligātas paziņojuma sastāvdaļas. Lai tās nepārrakstītu nacionālā līmeņa normatīvajā regulējuma, tad noteikumu projekts tiek papildināts ar atsauci uz attiecīgo Kodeksa normu.Šobrīd spēkā esošajos Nacionālos antidopinga noteikumu ir noteikts, ka Birojs 15 darbdienu laikā pēc sportista vai sporta darbinieka paskaidrojumu saņemšanas izvērtē iesniegto informāciju un pieņem lēmumu par iespējamo antidopinga noteikumu pārkāpuma konstatēšanu sportistam vai sporta darbiniekam. Noteikumu projekts paredz pagarināt antidopinga noteikumu pārkāpuma izvērtēšanu un lēmuma pieņemšanu no 15 uz 40 dienām (noteikumu projekta 29.punkts). Vienlaikus noteikumu projekts paredz noteikt arī gadījumu, ja tiek uzsākts vienošanās slēgšanas process ar Biroju par antidopinga noteikumu pārkāpuma atzīšanu, tādējādi paredzot, ka antidopinga noteikumu pārkāpumu izmeklēšanas termiņš tiek apturēts uz vienošanās slēgšanas laiku. Šobrīd Nacionālos antidopinga noteikumos ir noteikts, ka Birojs var pagarināt lēmuma pieņemšanas termiņu saistībā ar iespējamā antidopinga noteikumu pārkāpuma konstatēšanu sportistam vai sporta darbiniekam, ja nepieciešams iegūt papildu pierādījumus lēmuma pieņemšanai. Noteikumu projekts paredz precizēt minēto normu, nosakot, ka lēmuma pieņemšanas termiņu var pagarināt arī gadījumos, kad konstatējama kavēšanās izmeklēšanas un pārbaudes veikšanā, kas nav atkarīga no Biroja (noteikumu projekta 30.punkts).Noteikumu projekts paredz papildināt šobrīd spēkā esošo kārtību, kas ir iekļauta Nacionālo antidopinga noteikumu 25.punktā, nosakot, ka, ja sportista dopinga kontroles B parauga analīze neapstiprina nelabvēlīgus analīžu rezultātus un sportistam jau ir piešķirts pagaidu aizliegums, tas tiek atcelts un piecu darbdienu laikā no B parauga analīzes rezultātu saņemšanas dienas Birojs minēto paziņojumu par parauga B daļas rezultātiem nosūta vienlaikus sportistam, sporta organizācijai, nacionālajai antidopinga organizācijai un Aģentūrai, kā arī ievieto informāciju ADAMS (noteikumu projekta 31. punkts). Izmaiņas ir nepieciešamas saskaņā ar Starptautisko rezultātu pārvaldības standarta vadlīnijās norādīto, ka gadījumos, ja B parauga rezultāti neapstiprina A parauga rezultātus pagaidu aizliegums ir nekavējoties atceļams (Vadlīniju 37.lapa 4.rindkopa). Noteikumu projektā paredzēts papildināt trešo nodaļu ar papildus normu (noteikumu projekta 32.punkts), nosakot, ja dopinga kontroles B parauga analīze neapstiprina nelabvēlīgus analīžu rezultātus Birojs turpina veikt izmeklēšanu, lai iegūtu papildus pierādījumus, kas pierādītu citu antidopinga noteikumu pārkāpumu. Pēc izmeklēšanas veikšanas Birojs piecu darbdienu laikā paziņo sportistam, attiecīgajai sporta organizācijai, valsts antidopinga organizācijai un Aģentūrai par izmeklēšanas rezultātu. Norma noteikumu projektā ir iekļauta gadījumos, kad tiek konstatēti nelabvēlīgi analīžu rezultāti, sportistam tiek sūtīts paziņojums, kurā tiek norādīts, ka ir konstatēts gan Kodeksa 2.1.“Aizliegtas vielas, tās metabolītu vai marķieru klātbūtne paraugā, kas ņemts no sportista ķermeņa”, gan 2.2. “Sportistam veikta aizliegtas vielas vai aizliegtas metodes lietošana vai lietošanas mēģinājums” punkti. Ja sportists pieprasa parauga B daļas atvēršanu un tā rezultāti neapstiprina parauga A daļas rezultātus, Birojam ir iespēja iegūt papildus pierādījumus, kuri pierādītu, ka, lai gan parauga B daļa neapstiprina A daļas rezultātu, tomēr pēc citiem papildus iegūtiem pierādījumiem ir konstatējams, ka sportists ir lietojis aizliegtās vielas vai mēģinājis tās lietot. Tāpēc uzreiz pēc parauga B daļas rezultātu saņemšanas, kas neapstiprina parauga A daļas rezultātu, neizslēdz lietas tālāku virzību un izskatīšanu.Noteikumu projekts paredz papildināt trešo nodaļu ar normu (noteikumu projekta 33.punkts), ka ja pēc sportista vai sporta darbinieka paskaidrojumu sniegšanas termiņa, kā arī papildus iegūtajiem pierādījumiem, joprojām konstatē antidopinga noteikumu pārkāpumu, Birojs sportistam vai sporta darbiniekam, attiecīgajai sporta organizācijai un Aģentūrai piecu darbadienu laikā nosūta paziņojumu par antidopinga noteikumu pārkāpuma konstatēšanu, kā arī ievieto informāciju ADAMS. Rezultātu pārvaldības starptautiskā standarta 7.panta 1.punkts nosaka, ka pēc izmeklēšanas pabeigšanas ir nepieciešams nosūtīt paziņojumu par antidopinga noteikumu pārkāpuma konstatēšanu, ja rezultātu pārvaldītājs joprojām uzskata, ka persona ir izdarījusi antidopinga noteikumu pārkāpumu. Tā kā līdz šim Nacionālie antidopinga noteikumi neparedzēja šāda paziņojuma sūtīšanu, noteikumu projektā šāda norma tika iekļauta.Noteikumu projekta trešā nodaļa tiek papildināta ar normu (noteikumu projekta 34.punkts), kas paredz, ka sportistam vai sporta darbiniekam piecu darbdienu laikā pēc paziņojuma saņemšanas par nelabvēlīgiem dopinga kontroles analīžu rezultātiem, netipisku dopinga kontroles atradi, nelabvēlīgiem bioloģiskās pases parametriem, kā arī paziņojuma par antidopinga noteikumu pārkāpuma konstatēšanu saņemšanas ir tiesības atzīt antidopinga noteikumu pārkāpumu, piekrist Biroja noteiktajām sankcijām un nosūtīt šo informāciju Birojam. Ja nepieciešams noteiktais termiņš var tikt pagarināts par piecām darbdienām. Birojs 15 darbdienu laikā pēc antidopinga noteikumu pārkāpuma atzīšanas saņemšanas sagatavo lēmumu un paziņo to trīs darbdienu laikā sportistam, sporta darbiniekam, attiecīgajai sporta organizācijai, valsts antidopinga organizācijai, Starptautiskajai Olimpiskajai komitejai, Starptautiskajai Paralimpiskajai komitejai, ja lēmums varētu ietekmēt Olimpiskās vai Paraolimpiskās spēles vai ietekmē tiesības piedalīties tajās, un paziņo Aģentūrai, kā arī ievieto informāciju ADAMS. Noteikumu projekts paredz papildināt trešo nodaļu ar normu (noteikumu projekta 35.punkts), ka sportistam vai sporta darbiniekam piecu darbdienu laikā pēc paziņojuma saņemšanas par antidopinga noteikumu pārkāpuma konstatēšanas ir tiesības atzīt antidopinga noteikumu pārkāpumu un slēgt vienošanos ar Biroju saistībā ar antidopinga noteikumu pārkāpumu. Pirms vienošanās slēgšanas ar Biroju sportists vai sporta darbinieks ir tiesīgs lūgt slēgt vienošanos par sniegtās informācijas neizmantošanu, ja vienošanās par antidopinga noteikumu pārkāpuma atzīšanu netiek noslēgta. Pēc vienošanās procesa Birojs trīs darbdienu laikā nosūta vienošanās projektu Aģentūrai, lai saskaņotu vienošanās projektu. Pēc Aģentūras saskaņojuma saņemšanas, birojs trīs darbdienu laikā nosūta vienošanos sportistam vai sporta darbiniekam parakstīšanai. Vienošanās par antidopinga noteikumu pārkāpuma atzīšanu nav pārsūdzama. Izmaiņas ir nepieciešamas, lai nacionālajā regulējumā ietvertu sportista un sporta darbinieka tiesības atzīt vainu un piekrist sankcijām, kā arī, lai noteiktu termiņu, kurā tas ir darāms saskaņā ar Rezultātu pārvaldības standarta 7.1. d) punktu. Tā kā Rezultātu pārvaldības starptautiskais standarts nav tieši piemērojams, daļa regulējuma ir pārņemams nacionālajā regulējumā. Vienlaikus noteikumu projekts paredz arī gadījumu, ja vienošanās par antidopinga pārkāpumu netiek noslēgta, paredzot, ka tad tiek atsākta izmeklēšana atbilstoši noteikumu projekta 29.punktam (noteikumu projekta 36. punkts). Noteikumu projekts paredz papildināt Nacionālo antidopinga noteikumu trešo nodaļu ar normu (noteikumu projekta 37.punkts), ka, ja sportists vai sporta darbinieks nepiekrīt Biroja noteiktajām sankcijām vai antidopinga noteikumu pārkāpuma izvērtējumam, 15 darba dienu laikā no paziņojuma par antidopinga noteikumu pārkāpuma konstatēšanu, tiem ir tiesības rakstveidā apstrīdēt Biroja veikto antidopinga noteikumu pārkāpuma izvērtējumu vai noteiktās sankcijas, kā arī Birojam rakstveidā pieprasīt lietas izskatīšanu Disciplinārajā antidopinga komisijā. Pēc pieprasījuma saņemšanas Birojs trīs darbdienu laikā nodod lietu izskatīšanai un lēmuma pieņemšanai Disciplinārajai antidopinga komisijai atbilstoši Kodeksa 8.pantam. Šāda punkta ietveršana ir nepieciešama, lai nacionālajā regulējumā noteiktu sportistiem un sporta darbiniekiem tiesības nepiekrist Biroja izvērtējumam un noteiktajām sankcijām, kā arī termiņu, kurā šī nepiekrišana ir jāpaziņo Birojam, lai Birojs varētu lietu nodot izskatīšanai Disciplinārajai antidopinga komisijai. Minētā prasība izriet no Rezultātu pārvaldības starptautiskā standarta 7.panta 1.punkta e) apakšpunkta.Noteikumu projekts paredz papildināt trešo nodaļu ar normu (noteikumu projekta 38.punkts), kas paredz, ka, ja sportists vai sporta darbinieks norādītajā termiņā nav pieņēmis Biroja noteiktās sankcijas vai noslēdzis vienošanos, tiek konstatēts, ka sportists vai sporta darbinieks ir atteicies no savām tiesībām uz lietas izskatīšanu un atzinis antidopinga noteikumu pārkāpumu, kā arī pieņēmis sankcijas, kuras Birojs noteicis apsūdzībā par antidopinga noteikumu pārkāpuma konstatēšanu. Birojs 15 darbdienu laikā sagatavo lēmumu un paziņo to atbilstoši Kodeksa 8.panta 4.punktam. Lēmuma pārsūdzēšana tiek noteikta atbilstoši Kodeksa 13.panta 2.punkta 3.apakšpunktam un 14.pantam. Šāds punkts noteikumu projektā tika ietverts atbilstoši Kodeksa 8.panta 3.punkta regulējumam, kurš nosaka, ka sportists vai sporta darbinieks var atteikties no lietas izskatīšanas to tieši norādot vai neapstrīdot Biroja veikto antidopinga noteikumu pārkāpuma izvērtējumu nacionālajā regulējumā noteiktajā termiņā.Noteikumu projekts paredz papildināt trešo nodaļu ar jaunu normu (noteikumu projekta 39.punkts), kas nosaka, ka ja pēc paziņojuma par antidopinga noteikumu pārkāpuma konstatēšanu nosūtīšanas sportistam vai sporta darbiniekam, Birojs pieņem lēmumu atcelt noteiktās sankcijas, Birojs sportistam vai sporta darbiniekam, attiecīgajai sporta organizācijai, citu valstu antidopinga organizācijai, Aģentūrai, kā arī ja nepieciešams Starptautiskajai Olimpiskajai un Paralimpiskajai komitejai, ja lēmums varētu ietekmēt Olimpiskās vai Paraolimpiskās spēles, tostarp dalību tajās. Grozījumi nepieciešami, lai nacionālajā regulējumā noteiktu Biroja tiesības pēc paziņojuma par antidopinga noteikumu pārkāpuma konstatēšanu nosūtīšanas pieņemt lēmumu atcelt noteiktās sankcijas un par to paziņot organizācijām. Minētā norma izriet no Rezultātu pārvaldības standarta 7.panta 4.punkta.Noteikumu projekts paredz papildināt trešo nodaļu ar jaunu punktu (noteikumu projekta 40.punkts), kas paredz, ka Birojs pieņem pārbaudāmo sportistu reģistru, kā arī citus reģistrus atbilstoši Sporta likuma 11.2 panta pirmās daļas 2.punktam, nosaka tajos iekļaujamos sportistus, kā arī informāciju par sportista atrašanās vietu dopinga kontroļu plānošanas un veikšanas nolūkos. Pārbaudāmo sportistu reģistrā iekļautajiem sportistiem ir piemērojams antidopinga noteikumu pārkāpums par informācijas nesniegšanu par savu atrašanās vietu atbilstoši Kodeksa 2.panta 4.punktam. Birojam ir pienākums paziņot sportistiem par iekļaušanu un izslēgšanu no pārbaudāmo sportistu reģistra. Minētais punkts tika iekļauts, lai noteiktu, ka Birojam ir tiesības veidot arī citus sportistu reģistrus, tai skaitā iekļaujot arī zemāka līmeņa sportistus, nosakot tiesības pieprasīt informāciju par atrašanās vietu dopinga kontroļu plānošanas un veikšanas nolūkos atbilstoši Testēšanas un izmeklēšanas starptautiskā standarta 4.panta 8.punkta 11.1.apakšpunktam. Jānorāda, ka Kodeksa 2.panta 4.punkta “sportista informācijas nesniegšana par savu atrašanās vietu” pārkāpums ir piemērojams tikai tiem sportistiem, kuri ir iekļauti pārbaudāmo sportistu reģistrā, bet ne sportistiem, kuri ir iekļauti citos Biroja izveidotos reģistros. Tāpat līdz šim nacionālajā regulējumā netika norādīta nepieciešamība Birojam veikt paziņošanu sportistam par iekļaušanu vai izslēgšanu no jebkura reģistra (Starptautiskā pārbaužu un izmeklējumu standarta 4.8.6.1. un 4.8.6.2.punkts, kā arī Kodeksa 5.panta 5.punkts).Noteikumu projekts paredz papildināt trešo nodaļu ar jaunu punktu (noteikumu projekta 41.punkts), kurā noteikts, ka Aģentūrai un citām antidopinga organizācijām, kurām ir tiesības veikt paraugu savākšanu, ir pieejama Pārbaudāmo sportistu reģistrā iekļautā sportistu atrašanās vietu informācija ADAMS atbilstoši Kodeksam. Šāda punkta ietveršana antidopinga jomas regulējumā ir nepieciešama, lai nacionālajā regulējumā tiktu noteikts, ar ko tiek koplietota sportistu sniegtā informācija par to atrašanās vietām caur antidopinga administrēšanas un vadības sistēmu (Testēšanas un izmeklēšanas starptautiskā standarta 4.panta 8.punkta 12.2.apakšpunkts).Šobrīd Nacionālo antidopinga noteikumu 26.punkts nosaka, ka Birojam, konstatējot, ka sportists noteiktajā termiņā nav sniedzis precīzu informāciju par savu atrašanās vietu, 10 darbdienu laikā jāinformē visas ieinteresētās personas un jānorāda termiņš kādā ir sniedzama nepieciešamā informācija. Noteikumu projekts paredz noteikt jaunu regulējumu (noteikumu projekta 42. -45.punkts), precīzāk noregulējot kādos termiņos tiek nosūtīts paziņojums, kādas darbības tiek sagaidītas no sportista un ko ir nepieciešams darīt, ja sagaidītā rīcība netiek veikta. Grozījumi ir nepieciešami, lai normatīvajā regulējumā ietvertu darbības, kuras ir veicamas gadījumā, kad konstatē nepilnīgas informācijas norādīšanu ADAMS. Nacionālajā regulējumā nepieciešams ietvert un norādīt uz atšķirībām, kad sportistam var vēl tikt dota iespēja veikt labojumus norādītajā informācijā, kā arī gadījumus, kad pārkāpums tiek konstatēts pēc notikuma un labošanas iespējas vairs netiek dotas. (Rezultātu pārvaldības standarta B.3.2.punkta d) apakšpunkts).Šobrīd Nacionālo antidopinga noteikumu 27.punkts nosaka, ja sportists informāciju par savu atrašanās vietu nesniedz paziņojumā norādītajā termiņā, Birojs nākamajā darbdienā izsaka brīdinājumu sportistam un nosūta šo informāciju vienlaikus sportistam, attiecīgajai sporta organizācijai, valsts antidopinga organizācijai un Pasaules Antidopinga aģentūrai. Noteikumu projekts paredz veikt izmaiņas minētajā punktā (noteikumu projekta 46.punkts) – tiek noteikts, ka 10 darbdienu laikā no sportista paskaidrojumu sniegšanas tie tiek izvērtēti un tikai pēc šo paskaidrojumu izvērtēšanas tiek lemts vai sportistam ir piešķirams brīdinājums, kā arī tiek norādīts, ka pieņemtais lēmums tiek nosūtīts visām ieinteresētajām pusēm. Izmaiņas ir nepieciešamas, lai nacionālajā regulējumā ietvertu kārtību, kādā tiek lemts par brīdinājuma izteikšanu (Rezultātu pārvaldības standarta B.3.panta 2.punkta c) un d) apakšpunkts).Esošais Nacionālo antidopinga noteikumu 31.punkts paredz, ka Pārbaudāmo sportistu reģistrā iekļautā sportista iesniegums par aktīvās karjeras pārtraukšanu, kas saņemts Birojā, neaptur uzsāktu iespējamā antidopinga noteikumu pārkāpuma pārbaudi. Birojam šādā gadījumā ir tiesības uzsākt jaunu iespējamā antidopinga noteikumu pārkāpuma pārbaudi. Noteikumu projektā tiek piedāvāts minēto normu mainīt (noteikumu projekta 48.punkts), nosakot, ka Pārbaudāmo sportistu reģistrā iekļautu sportistu, kuri ir pārtraukuši savu aktīvo karjeru, tiesības atgriezties sportā un pienākumi ir noteikti Kodeksa 5.panta 6.punkta 1.apakšpunktā, pienākumi sportistiem, kuri ir pārtraukuši aktīvo karjeru pēc sankciju piešķiršanas ir noteikti Kodeksa 5.panta 6.punkta 2.apakšpunktā, un Biroja tiesības turpināt antidopinga noteikumu pārkāpuma pārbaudi un izmeklēšanu pēc sportista vai sporta darbinieka aktīvās karjeras pārtraukšanas nosaka kodeksa 7.panta 7.punkts. Tā kā Aģentūra norādīja uz divējādi piekoptu praksi kā tiek pārņemts Kodeksa regulējums Nacionālajos antidopinga noteikumos (pārrakstot redakcijas vai veidojot atsauci), lai panāktu vienotu pieeju Nacionālo antidopinga noteikumu tekstā tiek veidotas atsauces uz atbilstošajiem Kodeksa punktiem, kuros ir noteiktas prasības, kuras visas attiecas uz aktīvās sportista karjeras pārtraukšanu un no tā izrietošajām sekām. Noteikumu projekta ceturtā nodaļa, līdzīgi kā spēkā esošo Nacionālo antidopinga noteikumu ceturtā nodaļa, nosaka Disciplinārās antidopinga komisijas darbības kārtību un lēmumu pieņemšanu. Noteikumu projektā, ņemot vērā saņemtos priekšlikumus no LSFP, ir precizēta Disciplinārās antidopinga komisijas darbības kārtība, lēmumu pieņemšana, kā arī termiņi. Šobrīd saskaņā ar Nacionālo antidopinga noteikumu 32.punktu Disciplinārās antidopinga komisijas sekretariāta funkcijas veic Birojs. Noteikumu projekts paredz veikt izmaiņas šajā regulējumā, nosakot, ka sekretariāta funkcijas Disciplinārajā antidopinga komisijā veic no tās ievēlēti Disciplinārās antidopinga komisijas locekļi (noteikumu projekta 49.punkts). Grozījumi nepieciešami, lai nodrošinātu operacionālo neatkarību Disciplinārajā antidopinga komisijā, nosakot, ka sekretariāta funkcijas turpmāk veiks pati komisija nevis Birojs, kas nodrošina rezultātu pārvaldības funkciju (Kodeksa 1.papildinājuma “*operational independence*” definīcijas skaidrojums). Noteikumu projekts paredz papildināt ceturto nodaļu detalizēti aprakstot kārtību un termiņus, kādā Disciplinārajā antidopinga komisija izskata lietu un pieņem lēmumus, tai skaitā nosakot precīzus termiņus, kas līdz šim Nacionālos antidopinga noteikumos netika noteikti. Noteikumu projekta 50.punkts paredz tiesības Birojam, sportistam vai sporta darbiniekam, kā arī Sporta likuma 11.6pantā noteiktajām organizācijām iesniegt lūgumu Disciplinārajai antidopinga komisijai par lietas izskatīšanas veidu, kādā tiks izskatīta informācija par antidopinga noteikumu pārkāpumu vai sportista vai sporta darbinieka sūdzību. Lēmumu par Disciplinārās antidopinga komisijas locekļu skaitu lietas izskatīšanai un veidu, kādā tiks izskatīta informācija pieņem Disciplinārās antidopinga komisijas priekšsēdētājs. Attiecībā uz lietas izskatīšanas viedu, šobrīd Nacionālo antidopinga noteikumu 34.punkts nosaka, ka Disciplinārās antidopinga komisijas sēdes notiek mutiski, bet atsevišķos gadījumos ir iespējams lietu izskatīt arī rakstveida procesā. Noteikumu projekts paredz veikt izmaiņas šajā kārtībā, nosakot, ka lietas izskatīšanas procesa veids var tikt mainīts (mutvārdos, rakstveidā vai iespējams attālināti) atbilstoši Disciplinārās antidopinga komisijas lēmumam (Kodeksa 8.panta 1.punkts).Šobrīd Nacionālo antidopinga noteikumu 35.punkts nosaka, ka Disciplinārā antidopinga komisija ir lemttiesīga, ja tajā piedalās vismaz divas trešdaļas no komisijas locekļiem, kā arī, ka lēmums tiek pieņemts ar klātesošo komisijas locekļu vienkāršu balsu vairākumu, atklāti balsojot. Ja balsu skaits sadalās līdzīgi, izšķirošā ir komisijas priekšsēdētāja balss. Noteikumu projekta 51.punkts paredz mainīt kārtību un noteikt, ka Disciplinārā antidopinga komisija informāciju par antidopinga noteikumu pārkāpumu vai sportista vai sporta darbinieka sūdzību pamatā izskata trīs Disciplinārās antidopinga komisijas locekļu sastāvā, tomēr, izvērtējot saņemto informāciju, Disciplinārās antidopinga komisijas priekšsēdētājam  ir tiesības noteikt lielāku komisijas locekļu skaitu, ja nepieciešams.Noteikumu projekts paredz veikt grozījumus un izteikt 35.punktu jaunā redakcijā, nosakot, ka Disciplinārās antidopinga komisijas locekļus un Disciplinārās antidopinga komisijas locekļu skaitu lietas izskatīšanai nosaka Disciplinārās antidopinga komisijas priekšsēdētājs, izvērtējot lietas sarežģītību. Lēmums tiek pieņemts ar klātesošo komisijas locekļu vienkāršu balsu vairākumu, atklāti balsojot. Ja balsu skaits sadalās līdzīgi, izšķirošā ir Disciplinārās antidopinga komisijas priekšsēdētāja balss. Grozījumi ir nepieciešami, jo Rezultātu pārvaldības standarts nosaka, ka jābūt zināmam komisijas locekļu sarakstam, kas var tikt iecelti antidopinga noteikumu pārkāpuma izskatīšanā. Viens no būtiskākajiem grozījumu iemesliem ir iespējama interešu konflikta pastāvēšana starp personu, kura ir izdarījusi antidopinga noteikumu pārkāpumu un komisijas locekli, kurš piedalās lietas izskatīšanā. Tādā gadījumā, nosakot, ka komisija ir lemttiesīga tikai gadījumā, ja piedalās divas trešdaļas komisijas locekļu, var radīt situāciju, kad komisija vairs nespēj būt lemttiesīga, jo nav komisijas locekļu, kuri varētu aizvietot (Rezultātu pārvaldības standarta 8.panta 2. un 3.apakšpunkti). Noteikumu projekta 52.punkts un 53.punkts paredz, ka Disciplinārā antidopinga komisija pēc informācijas par antidopinga noteikumu pārkāpumu saņemšanas vai sportista vai sporta darbinieka sūdzības saņemšanas nosūta sportistam vai sporta darbiniekam un Birojam par lietas izskatīšanas veidu, Disciplinārās antidopinga komisijas sēdes vietu un laiku, Disciplinārās antidopinga komisijas locekļu sastāvu, par tiesībām pieaicināt lieciniekus (antidopinga pārkāpuma gadījumā), kā arī par tiesībām apstrīdēt komisijas sastāvu, atbilstoši pastāvošam interešu konfliktam, vienlaikus paredzot arī iespēju sportistam vai sporta darbiniekam sniegt atbildi uz saņemto informāciju. Disciplinārā antidopinga komisija sportista vai sporta darbinieka saņemto atbildi pēc tam nosūta arī Birojam. Noteikumu projekta 54.punkts nosaka prasību, ka Disciplinārā antidopinga komisijai pēc informācijas par antidopinga noteikumu pārkāpumu vai sportista vai sporta darbinieka sūdzību saņemšanas ir jāpaziņo vienlaicīgi attiecīgajai sporta organizācijai, valsts antidopinga organizācijai un Aģentūrai par lietas izskatīšanas veidu, Disciplinārās antidopinga komisijas sēdes vietu un laiku un Disciplinārās antidopinga komisijas locekļu sastāvu, kā arī par tiesībām piedalīties Disciplinārās antidopinga komisijas sēdē novērotāju statusā.Šobrīd Nacionālo antidopinga noteikumu 33.punkts nosaka, ka Disciplinārā antidopinga komisija slēgtā sēdē izskata Biroja sagatavoto informāciju par sportista vai sporta darbinieka iespējamā antidopinga noteikumu pārkāpuma konstatēšanu. Noteikumu projekts paredz papildināt noteikto normu (noteikumu projekta 55.punkts), paredzot, ka Disciplinārā antidopinga komisija izskata arī sportista vai sporta darbinieka sūdzības par pagaidu aizlieguma piešķiršanu. Grozījumi nepieciešami, jo Kodekss paredz iespēju pārsūdzēt Biroja lēmumu piešķirt pagaidu aizliegumu vēršoties Disciplinārajā antidopinga komisijā (Kodeksa 7.panta 4.punkta 1.apakšpunkts).Vienlaikus noteikumu projekta 56.punktā ir paredzēts arī termiņš, kādā sportistam vai sporta darbiniekam ir tiesības iesniegt sūdzību Disciplinārajā antidopinga komisijā par piešķirto pagaidu aizliegumu.Noteikumu projekts paredz papildināt ceturto nodaļu ar 57.punktu, kurā tiek noteikts, ka sportistiem un sporta darbiniekiem ir tiesības lūgt publisku lietas izskatīšanu, paredzot, ka Birojs publisku lietas izskatīšanu ir tiesīgs lūgt tikai tādos gadījumos, ja sportists vai sporta darbinieks tam piekrīt. Minēto normu iekļaut ir nepieciešams, jo Rezultātu pārvaldības standarts paredz šādas tiesības. Tā kā minētais standarts nav tieši piemērojams šādu normu ir nepieciešams ietvert nacionālajā regulējumā (Rezultātu pārvaldības standarta 8.panta 8.punkta e) apakšpunkts).Noteikumu projekts paredz attiecīgi arī papildināt ceturto nodaļu ar 58.punktu, nosakot, ka Disciplinārā antidopinga komisija var noraidīt lūgumu izskatīt lietu publiski, pamatojoties uz morāles, sabiedriskās kārtības, valsts drošības, nepilngadīgu personu vai pušu privātās dzīves aizsardzību, ja publicitāte ietekmētu taisnīgu lietas izskatīšanu. Minēto normu nepieciešams iekļaut, jo Rezultātu pārvaldības standarts paredz šādas tiesības. Tā kā minētais standarts nav tieši piemērojams ir nepieciešams ietvert šo normu nacionālajā regulējumā (Rezultātu pārvaldības standarta 8.panta 8.punkta e) apakšpunkta komentārs). Noteikumu projekta 59.punkts paredz noteikt, ka Disciplinārās antidopinga komisijas sēde tiek rīkota 10 darbdienu laikā no sportista vai sporta darbinieka atbildes sniegšanas termiņa.Noteikumu projekts paredz papildināt ceturto nodaļu ar kārtību, kas nosaka Disciplinārās antidopinga komisijas rīcību un attiecīgos termiņus, gadījumos, kad lietas izskatīšanas tiek atlikta objektīvu iemeslu dēļ (uz sēdi nav ieradies sportists, sporta darbinieks vai Birojs), paredzot, ka sēdi var atlikt ne vairāk kā vienu reizi lietas izskatīšanas laikā, un paredzot termiņus un gadījumus, kādos Disciplinārai antidopinga komisijai sēde ir jārīko atkārtoti (noteikumu projekta 60.punkts). Atruna par sēdes atlikšanu tikai vienu reizi ir saistīta ar procesa pārlieku neievilkšanu, lai pārlieku netiktu pārkāpts Rezultātu pārvaldības starptautiskajā standartā norādītais 6 mēnešu termiņš. Savukārt noteikumu projekta 61.punkts paredz papildināt ceturtajā nodaļā noteikto kārtību, gadījumos, ja Disciplinārās antidopinga komisija lietas izskatīšanā par antidopinga noteikumu pārkāpumu vai sūdzību par pagaidu aizliegumu izskatīšanā sportists, sporta darbinieks vai Birojs iesniedz jaunus pierādījumus, nosakot, ka tādus var iesniegt ne vairāk kā vienu reizi lietas izskatīšanas laikā. Punkts arī nosaka, ka Disciplinārā antidopinga komisija tos nosūta sportistam, sporta darbiniekam vai Birojam, dodot tiesības noteiktā termiņā sniegt arī paskaidrojumus, kā arī nosakot atkārtotas Disciplinārās antidopinga komisijas sēdes rīkošanas termiņu. Noteikumu projekts paredz arī papildināt ceturto nodaļu ar jaunu kārtību (noteikumu projekta 62.-64.punkts), paredzot, ka sportistam vai sporta darbiniekam un Birojam ir tiesības noteiktā termiņā informēt Disciplināro antidopinga komisiju par interešu konfliktu, vienlaikus paredzot Disciplinārās antidopinga komisijas rīcību gadījumos, ja sportists, sporta darbinieks vai Birojs iesniedz iesniegumu par interešu konfliktu pirms Disciplinārās antidopinga komisijas sēdes vai pašas sēdes laikā. Šobrīd Nacionālo antidopinga noteikumu 36.punkts nosaka termiņu kādā Disciplinārā antidopinga komisija pieņem lēmumu par antidopinga noteikumu pārkāpumu, kā arī rīcību gadījumos, ja nepieciešams saskaņojums no Aģentūras, kā arī Disciplinārās antidopinga komisijas lēmumā ietveramo saturu. Noteikumu projekta 65.punkts paredz saglabāt kārtību, kura nosaka, ka Disciplinārās antidopinga komisijas lēmumi par antidopinga noteikumu pārkāpumu ir jāpieņem 15 darbdienu laikā, vienlaikus papildinot, ka lēmumu par pagaidu aizlieguma apstrīdēšanu ir jāpieņem trīs darbdienu laikā pēc Disciplinārās antidopinga komisijas sēdes. Tajā pašā laikā tiek paredzēts, ka ir iespējami izņēmuma apstākļi, kad lēmuma pieņemšanai ir nepieciešams vairāk laiks, bet tas nedrīkst pārsniegt divu mēnešu termiņu. Izmaiņas nepieciešamas, lai paredzētu termiņu ne tikai lēmumu pieņemšanai par antidopinga noteikumu pārkāpumiem, bet arī lēmumiem par piešķirtajiem pagaidu aizliegumiem, kuriem ir jābūt daudz īsākiem, kā arī Disciplinārajai antidopinga komisijai tiek paredzētas tiesības pagarināt lēmuma pieņemšanas termiņu, kas saistīts ar sarežģītiem pārkāpumu procesiem, kas prasa vairāk laika lēmuma pieņemšanai (Rezultātu pārvaldības standarta 8.panta 8.punkta c) apakšpunkts).Noteikumu projekts paredz arī veikt izmaiņas Nacionālo antidopinga noteikumu 37. punktā (noteikumu projekta 66.punkts), paredzot, ka tiesības piedalīties Disciplinārās antidopinga komisijas sēdē novērotāju statusā ir ne tikai sporta organizācijai, valsts nacionālajai antidopinga organizācijai un Aģentūrai, bet arī Starptautiskajai Olimpiskajai komitejai un Starptautiskajai Paralimpiskajai komitejai, ja lēmums varētu ietekmēt Olimpiskās vai Paraolimpiskās spēles vai dalību tajās. Noteikumu projekts paredz veikt izmaiņas arī Nacionālo antidopinga noteikumu 38.punktā (noteikumu projekta 67.punkts), paredzot, ka nevis Birojs bet Disciplinārā antidopinga komisija nosūta pieņemto Disciplinārās antidopinga komisijas lēmumu ne tikai sportistam, sporta darbiniekam, attiecīgajai sporta organizācijai, valsts antidopinga organizācijai un Aģentūrai, bet arī Sporta likuma 11.6 pantā noteiktajām organizācijām, kā arī Starptautiskajai Olimpiskajai komitejai, Starptautiskajai Paralimpiskajai komitejai, ja lēmums varētu ietekmēt Olimpiskās vai Paraolimpiskās spēles vai ietekmē tiesības piedalīties tajās, kā arī ievieto minēto informāciju ADAMS. Minētajā punktā tiek arī noteiktas pārsūdzības iespējas, kas iepriekš šajā punktā netika noteiktas. Tāpat noteikumu projekts paredz ceturtā nodaļā iekļaut jaunu normu, kas nosaka antidopinga noteikumu pārkāpuma pārbaudes un izmeklēšanas gala termiņu, ieskaitot izskatīšanu Disciplinārajā antidopinga komisijā, nosakot, ka tā ir veicama sešu mēnešu laikā. Minēto punktu iekļaut ir nepieciešams, jo atbilstoši Rezultātu pārvaldības starptautiskā standarta 4.panta 2.punktam, kurš nosaka, ka izmeklēšanas process un lēmuma pieņemšana Disciplinārajā antidopinga komisijā ir veicams sešu mēnešu laikā, tika pārskatīti šobrīd spēkā esošajos Nacionālos antidopinga noteikumos un noteikumu projektā ietvertie termiņi un pagarināti atbilstoši minētajam Kodeksa punktam, lai nodrošinātu kvalitatīvāku izmeklēšanas procesa nodrošināšanu.Noteikumu projekta piektā nodaļa, līdzīgi kā šobrīd spēkā esošo noteikumu piektā nodaļa, nosaka Terapeitiskās lietošanas izņēmumu komisijas darbību un lēmuma pieņemšanas termiņus. Izmaiņas ir nepieciešams veikt atsevišķos punktos. Šobrīd Nacionālo antidopinga noteikumu 41.punkts nosaka, ka sportists, kuram nepieciešama terapeitiskās lietošanas atļauja, tiklīdz kļuvis zināms par aizliegtas vielas vai aizliegtas metodes lietošanas nepieciešamību, bet ne vēlāk kā 20 darbdienas pirms sporta sacensībām iesniedz Birojā terapeitiskās lietošanas izņēmuma atļaujas piešķiršanas pieteikuma anketu (pieejama Biroja tīmekļvietnē) (turpmāk – anketa) un medicīnisko dokumentāciju, kas apstiprina aizliegtās vielas vai aizliegtās metodes lietošanas nepieciešamību. Noteikumu projekts paredz veikt papildinājumus (noteikumu projekta 70.punkts) nosakot, ka Birojā iesniegumus par terapeitiskās lietošanas izņēmuma atļauju var iesniegt tikai tie sportisti, kuri nav starptautiska līmeņa sportisti. Vienlaikus punkts tiek papildināts ar diviem jauniem teikumiem nosakot, ka Birojs var dot sportistam tiesības pieteikties terapeitiskās lietošanas izņēmuma atļaujai ar atpakaļejošu spēku, atbilstoši 2005.gada 19.oktobra UNESCO konvencijas pret dopingu sportā 2.pielikumam un Kodeksa 4.panta 4.punkta 5.apakšpunktam. Starptautiska līmeņa sportisti pieteikumus terapeitiskās lietošanas izņēmuma atļaujas izsniegšanai iesniedz starptautiskajā sporta veida federācijā. Izmaiņas ir nepieciešamas, jo Kodekss paredz, ka starptautiska līmeņa sportistiem terapeitiskās lietošanas izņēmuma atļaujas piešķir starptautiskās sporta veida federācijas, bet pārējiem tās izsniedz nacionālā līmenī izveidota komisija. Tajā pašā laikā Terapeitiskās lietošanas izņēmumu starptautiskais standarts nosaka, ka Birojs var ļaut sportistiem pieteikties atļaujai ar atpakaļejošu spēku, ja izpildās standartā minētie kritēriji (standarta 4.4.5.punkts).Šobrīd Nacionālo antidopinga noteikumu 48.punkts nosaka, ka Birojs triju darbdienu laikā pēc Terapeitiskās lietošanas izņēmumu komisijas lēmuma pieņemšanas to paziņo sportistam. Noteikumu projekts paredz veikt izmaiņas minētajā punktā (noteikumu projekta 77.punkts), nosakot, ka Terapeitiskās lietošanas izņēmumu komisijas lēmumu ir tiesības pārsūdzēt Pārsūdzības komisijā. Minētās izmaiņas ir nepieciešams, lai nodrošinātu pārsūdzības tiesības par Terapeitiskās lietošanas izņēmumu komisijas pieņemto lēmumu un nostiprinātu šīs tiesības nacionālajā regulējumā (Kodeksa 4.panta 4.punkta 2.apakšpunkts).Noteikumu projekta sestā nodaļa nosaka antidopinga jomā iesaistīto institūciju pieņemto lēmumu pārsūdzības kārtību, līdzīgi kā tas ir šobrīd spēkā esošajos Nacionālajos antidopinga noteikumos. Noteikumu projekts paredz veikt izmaiņas Nacionālo antidopinga noteikumu 49.punktā (noteikumu projekta 78.punktā), paredzot, ka Pārsūdzības komisijas sekretāra funkcijas veic nevis Pārsūdzības komisijas loceklis, bet gan tās ievēlēti Pārsūdzības komisijas locekļi.Šobrīd Pārsūdzības komisija izskata Biroja, Disciplinārās antidopinga komisijas un Terapeitiskās lietošanas izņēmumu komisijas pieņemtos lēmumus, ņemot vērā Kodeksā noteiktās sankcijas (Nacionālo antidopinga noteikumu 50.punkts). Noteikumu projekts paredz papildināt noteikto kārtību (noteikumu projekta 79.punkts), iekļaujot atsauci uz Sporta likuma 11.5panta pirmo daļu, kurā saskaņā š.g. 6.jūlijā pieņemtajiem grozījumiem tiek noteikts, kādos gadījumos ir tiesības iesniegt sūdzības Pārsūdzības komisijā, kā arī tiek noteikts, ka Pārsūdzības komisijā vēršas sportisti, kuri nav starptautiska līmeņa sportisti vai nav piedalījušies starptautiska līmeņa sacensībās un pasākumos. Izmaiņas minētajā punktā ir nepieciešamas, lai iekļautu atsauci uz Sporta likuma 11.5panta pirmā daļā pieņemtajiem grozījumiem, kuros ir ietverts gadījumu uzskaitījums, kuros ir tiesības vērsties Pārsūdzības komisijā, kā arī, lai atbilstoši Kodeksa 13.panta 2.punkta 3.1.apakšpunktam starptautiska līmeņa sportisti vai sportisti, kuri ir piedalījusies starptautiskās sacensībās, pirmās instances lēmumu pārsūdzēšanu var veikt starptautiskajā Sporta arbitrāžas tiesā nevis nacionālajā pārsūdzības komisijā.Šobrīd Nacionālo antidopinga noteikumu 51.punkts nosaka, ka Sporta likuma 11.5 panta pirmās daļas trešajā punktā noteiktās personas iesniegumu lietas izskatīšanai Pārsūdzības komisijā var iesniegt 20 darbdienu laikā no lēmuma pieņemšanas dienas. Noteikumu projekts paredz veikt izmaiņas noteiktajā normā (noteikumu projekta 80.punkts), lai norādītu korektas atsauces uz Sporta likuma 11.5panta pirmo daļu un 11.6 pantu, kas nosaka personas, kurām ir tiesības iesniegt sūdzības Pārsūdzības komisijā. Punkts papildināts ar otro teikumu, tajā ietverot atsauci uz Kodeksa 13.panta 2.punkta 3.5.apakšpunktu, kurā tiek noteikti termiņi kādos sūdzības iesniedz Aģentūra. Tā kā Kodeksā ir noteikti konkrēti termiņi tieši Aģentūras tiesībām iesniegt sūdzību ir nepieciešams veidot atsauci uz Kodeksa pantu.Noteikumu projekts paredz papildināt sesto nodaļu ar normu, kas paredz, ka jebkura puse ir tiesīga Pārsūdzības komisijai iesniegt pierādījumus, argumentus, kā arī prasījumus, kuri netika iesniegti vai izvirzīti Disciplinārajā antidopinga komisijā, ja tie izriet no sākotnējās prasības, lietas faktiem un apstākļiem, kas tika celti Disciplinārajā antidopinga komisijā (noteikumu projekta 81.punkts). Grozījumi nepieciešami, lai nacionālajā regulējumā tiktu paredzētas tiesības sniegt arī jaunus argumentus Pārsūdzības komisijai, kas ir saistīti ar pirmajā instancē izskatīto jautājumu kā tas tiek paredzēts Kodeksa 13.panta 1.punkta 1.apakšpunktā.Šobrīd Nacionālo antidopinga noteikumu 52.punkts nosaka, ka iesniegumu Pārsūdzības komisijas slēgtā sēdē izskata mutiski (izņemot gadījumu, ja sportists ir norādījis, ka vēlas lietas izskatīšanu rakstveida procesā) 40 darbdienu laikā pēc tā saņemšanas. Noteikumu projekts paredz veikt izmaiņas (noteikumu projekta 82.punkts), nosakot, ka Pārsūdzības komisijas sēde tiek rīkota ne vēlāk kā 40 darbdienu laikā no iesnieguma un atbildētāja atbildes iesniegšanas termiņa pēdējās dienas. Iesniegumu Pārsūdzības komisijas slēgtā sēdē izskata mutvārdu procesā vai saskaņā ar Pārsūdzības komisijas lēmumu. Iesnieguma iesniedzējam un atbildētājam ir tiesības iesniegt Pārsūdzības komisijai lūgumu par sūdzības izskatīšanas veidu. Lēmumu par procesu, kādā tiks izskatīta sūdzība, pieņem Pārsūdzības komisija. Izmaiņas ir nepieciešamas, lai precizētu, no kura brīža tiek atskaitīts 40 darbdienu termiņš, kā arī tiesības iesniegt lūgumu par lietas izskatīšanas veidu, kas norāda uz Pārsūdzības komisijas gala lēmumu šajā jautājumā, kas ir saistīta ar operacionālās neatkarības nodrošināšanu Pārsūdzības komisijai.Šobrīd Nacionālo antidopinga noteikumu 53.punkts nosaka, ka Pārsūdzības komisija ir lemttiesīga, ja tajā piedalās vismaz divas trešdaļas no komisijas locekļiem. Lēmums tiek pieņemts ar klātesošo komisijas locekļu vienkāršu balsu vairākumu, atklāti balsojot. Ja balsu skaits sadalās līdzīgi, izšķirošā ir Pārsūdzības komisijas priekšsēdētāja balss. Noteikumu projekts paredz veikt izmaiņas minētajā kārtībā (noteikumu projekta 83.punkts) un noteikt, ka Pārsūdzības komisija iesniegumus pamatā izskata trīs Pārsūdzības komisijas locekļu sastāvā, vienlaikus nosakot, ka, izvērtējot saņemto iesniegumu, Pārsūdzības komisijas priekšsēdētājs ir tiesīgs noteikt lielāku komisijas locekļu skaitu. Izmaiņas ir nepieciešamas, lai Pārsūdzības komisija pati varētu izvērtēt nepieciešamo komisijas locekļu skaitu, kas piedalīsies lietas izskatīšanā atbilstoši lietas faktiskajiem apstākļiem (Rezultātu pārvaldības standarta 8.panta 2.punkts).Šobrīd Nacionālo antidopinga noteikumu 54.punkts nosaka, ka Pārsūdzības komisijas sekretārs ne vēlāk kā piecas darbdienas pirms noteiktās Pārsūdzības komisijas sēdes par sēdes vietu un laiku paziņo sportistam, sporta darbiniekam, kā arī attiecīgajām sporta organizācijām, kas saņēmušas Disciplinārās antidopinga komisijas lēmumu. Noteikumu projekts paredz papildināt šobrīd noteikto kārtību (noteikumu projekta 84.punkts), nosakot, ka Pārsūdzības komisijas sekretārs ne vēlāk kā piecas darba dienas pirms noteiktās Pārsūdzības komisijas sēdes paziņo sportistam, sporta darbiniekam, Birojam, vai Sporta likuma 11.6pantā noteiktajām organizācijām par lietas izskatīšanas veidu, sēdes vietu un laiku, par tiesībām pieaicināt lieciniekus, komisijas locekļu sastāvu, kā arī par tiesībām apstrīdēt komisijas sastāvu, atbilstoši pastāvošam interešu konfliktam. Vienlaikus paredzēts noteikt tiesības sportistam, sporta darbiniekam, Birojam vai Sporta likuma 11.6pantā noteiktajām organizācijām sniegt atbildi uz saņemto informāciju noteiktajā termiņā. Punkta papildināšana ir saistīta ar 2021.gada Kodeksā ietverto prasību nodrošināt operacionālo un institucionālo neatkarību Pārsūdzības komisijai, kas ir saistīta ar Biroja neiesaisti komisijas lēmumu pieņemšanas procesā. Lai nodrošinātu vēl lielāku Pārsūdzības komisijas neatkarību, Birojs ir veicis nepieciešamos priekšdarbus, lai panāktu, ka Pārsūdzības komisija spēj veikt tai noteiktās funkcijas gandrīz pilnībā, izslēdzot Biroja iesaisti tās darbībā (Kodeksa 13.panta 2.punkta 2.apakšpunkts).Noteikumu projekts paredz papildināt sesto nodaļu (noteikumu projekta 85. un 86.punkts), nosakot kārtību, kā Pārsūdzības komisijai rīkoties gadījumos, ja konstatē, ka sportists, sporta darbinieks, Birojs vai Sporta likuma 11.6pantā noteiktās organizācijas nav ieradušās uz komisijas sēdi objektīvu iemeslu dēļ, kā arī gadījumos, ja Pārsūdzības komisijā iesnieguma izskatīšanas laikā, sportists, sporta darbinieks, Birojs vai Sporta likuma 11.6 pantā noteiktās organizācijas iesniedz jaunus pierādījumus, nosakot Pārsūdzības komisijasrīcību, kā arī vienlaikus paredzot atkārtotas sēdes rīkošanas termiņu. Noteikumu projekts paredz papildināt sesto nodaļu (noteikumu projekta 87.-89.punkts), paredzot, ka sportistam vai sporta darbiniekam, Birojam un Sporta likuma 11.6 pantā noteiktām organizācijām, kā arī Starptautiskai Olimpiskā komitejai, Starptautiskai Paralimpiskai komitejai, ja lēmums varētu ietekmēt Olimpiskās vai Paraolimpiskās spēles vai tiesības piedalīties tajās, ir tiesības informēt Pārsūdzības komisiju par interešu konfliktu, vienlaikus paredzot Pārsūdzības komisijas rīcību gadījumos, ja sportists vai sporta darbinieks, Birojs un Sporta likuma 11.6 pantā noteiktās organizācijas, kā arī Starptautiskā Olimpiskā komiteja, Starptautiskā Paralimpiskā komiteja iesniedz iesniegumu par interešu konfliktu pirms Pārsūdzības komisijas sēdes vai pašas sēdes laikā, vienlaikus nosakot arī atkārtotas sēdes rīkošanas termiņu.Noteikumu projekts paredz papildināt sesto nodaļu (noteikumu projekta 90.-91.punkts) ar punktiem, kuros atrunātas tiesības sportistam, sporta darbiniekam vai Birojam iesniegumā pieprasīt Pārsūdzības komisijai publisku lietas izskatīšanu, vienlaikus paredzot, ka Birojs publisku lietas izskatīšanu ir tiesīgs lūgt tikai tādos gadījumos, ja sportists vai sporta darbinieks tam piekrīt. Vienlaikus punkts paredz, ka sportistam vai sporta darbiniekam ir tiesības atteikties no publiskas lietas izskatīšanas arī lietas izskatīšanas laikā. Tāpat Pārsūdzības komisijai ir tiesības noraidīt publiskas lietas izskatīšanu, pamatojoties uz morāles, sabiedriskās kārtības, valsts drošības, nepilngadīgu personu vai pušu privātās dzīves aizsardzību, ja publicitāte ietekmētu taisnīgu lietas izskatīšanu. Šobrīd Nacionālo antidopinga noteikumu 55.punkts nosaka, ka organizācijām, kas saņēmušas Disciplinārās antidopinga komisijas lēmumu, ir tiesības piedalīties Pārsūdzības komisijas sēdē kā novērotājiem. Pēc saskaņošanas procesa ar Aģentūru tika konstatēts, ka dalība Pārsūdzības komisijas sēdēs novērotāju statusā neizriet no Disciplinārās antidopinga komisijas lēmuma nosūtīšanas, bet šādas tiesības izriet atkarībā no katra individuāla gadījuma. Līdz ar to noteikumu projekts paredz veikt izmaiņas punktā (noteikumu projekta 92.punkts), nosakot, ka attiecīgajai sporta organizācijai, valsts nacionālajai antidopinga organizācijai, Starptautiskajai Olimpiskajai komitejai, Starptautiskajai Paralimpiskai komitejai, ja lēmums varētu ietekmēt Olimpiskās vai Paraolimpiskās spēles, tostarp tādu lēmumu gadījumos, kas ietekmē tiesības piedalīties minētajās spēlēs, kā arī Aģentūrai ir tiesības piedalīties Pārsūdzības komisijas sēdē novērotāju statusā.Šobrīd Nacionālo antidopinga noteikumu 56.punktā ir noteikts, ka Pārsūdzības komisija lēmumu pieņem 15 darbdienu laikā pēc sēdes. Noteikumu projekts paredz veikt izmaiņas (noteikumu projekta 93.punkts), kā arī noteikt, ka lēmumi par pagaidu aizlieguma piešķiršanu ir pieņemami trīs darbdienu laikā no Pārsūdzības komisijas sēdes, vienlaikus papildinot punktu ar atsaucēm uz 2021.gada Kodeksa punktiem, kuri nosaka, ka pieņemtajam lēmumam jābūt pamatotam.Šobrīd Nacionālo antidopinga noteikumu 57.punkts nosaka, ka Pārsūdzības komisijas sekretārs triju darbdienu laikā pēc lēmuma pieņemšanas informē par to sportistu, sporta darbinieku vai attiecīgās sporta organizācijas, kas saņēmušas Disciplinārās antidopinga komisijas lēmumu. Noteikumu projekts paredz punktā veikt izmaiņas (noteikumu projekta 94.punkts) un papildināt, ka Pārsūdzības komisija lēmumu nosūta arī Birojam. Punkts papildināts paredzot, ka starptautiskajām organizācijām pieņemto lēmumu nosūta Birojs nevis Pārsūdzības komisija.Noteikumu projekts paredz papildināt sesto nodaļu ar jaunu punktu (noteikumu projekta 95. punkts), paredzot atsauci uz Kodeksa 27.panta 6.punktu, kurš nosaka, ka jebkurš sportists vai sporta darbinieks var vērsties Birojā ar iesniegumu pārskatīt piešķirtās soda sankcijas atbilstoši Kodeksa 27.panta 6.punktam vai pārskatīt piešķirto diskvalifikāciju atbilstoši Kodeksa 27.panta 3.punktam, vienlaikus paredzot, ka minētos iesniegumus izskata atbilstoši noteikumu trešajā un ceturtajā nodaļā minētajai kārtībai. Izmaiņas ir nepieciešamas, jo 2021.gada Kodekss paredz, ka sportisti un sporta darbinieki, kuriem ir noteiktas soda sankcijas pirms 2021.gada Kodeksa spēkā stāšanās var iesniegt iesniegumu Birojam pārskatīt piešķirto sodu atbilstoši 2021.gada Kodeksam. Izmantojot šo iespēju ir nepieciešams sniegt pierādījumus un faktus, kas norāda, ka atbilstoši 2021.gada Kodeksam noteiktais sods ir samazināms. Vienlaikus noteikumu projekts paredz papildināt sesto nodaļu ar jaunu punktu, paredzot, ja sportists vai sporta darbinieks, kuram ir piešķirts sods par antidopinga noteikumu pārkāpumu pirms 2021.gada Kodeksa spēkā stāšanās, izdara vēl vienu antidopinga noteikumu pārkāpumu pēc 2021.gada Kodeksa spēkā stāšanās, piešķiramais sods tiek aprēķināts atbilstoši Kodeksa 27.panta 4.punktam.Lai atvieglotu noteikumu projektā iekļauto regulējumu un veiktās izmaiņas šobrīd spēkā esošajos Nacionālajos antidopinga noteikumos, noteikumu projekta pielikumā tiek pievienota Biroja izstrādāta shēma, kurā attēlota antidopinga noteikumu pārkāpuma pārbaudes un izmeklēšanas kārtība līdz lēmuma pieņemšanai, atspoguļojot iesaistīto komisiju darbību un termiņus trīs iespējamos antidopinga pārkāpumos – nelabvēlīgu analīžu rezultātu gadījumā, netipisku analīžu rezultātu gadījumā, kā arī nelabvēlīgu bioloģiskās pases parametru gadījumā.Vienlaikus jānorāda, ka spēkā esošo Nacionālo antidopinga noteikumu punktos, kuri netiek minēti šīs anotācijas ietvaros tika iekļauti noteikumu projektā esošajā redakcijā un izmaiņas tajos netiek veiktas. |
|  | Projekta izstrādē iesaistītās institūcijas un publiskas personas kapitālsabiedrības | Latvijas Antidopinga birojs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sportisti, sporta darbinieki, sportista vai sporta darbinieka sporta organizācijas, nepilngadīgo sportistu likumiskie pārstāvji, kā arī Biroja darbinieki.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzētās normas būtiski nemainīs līdzšinējo kārtību, jo tiek pārņemtas papildinātā 2021.gada Kodeksa un grozīto Starptautisko standartu normas attiecībā uz sportistu un sporta darbinieku antidopinga noteikumu pārkāpumu novēršanas un izmeklēšanas kārtību, kas tiek izmantoti Biroja darbā. Saskaņā ar iespējām Birojam pieņemt lēmumus un noslēgt vienošanās, konstatējot antidopinga noteikumu pārkāpumus, paredzams mazāks Biroja budžeta izlietojums komisiju darbam un šī budžeta novirzīšana sabiedrības izglītošanai antidopinga jautājumos. |
| 3. | Administratīvo izmaksu monetārs novērtējums | Nav attiecināms  |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumu projekts ir saistīts ar 2021.gada 6.jūlijā Saeimā pieņemtajiem grozījumiem “Sporta likumā”, kuros tiek dots deleģējums Ministru kabinetam noteikt kārtību, nosacījumus un termiņus, kādos Birojs pieņem lēmumus par antidopinga noteikumu pārkāpumiem, slēdz vienošanos ar sportistu vai sporta darbinieku par antidopinga noteikumu pārkāpuma atzīšanu un piemēro sankcijas. Minēto kārtību paredzēts iekļaut noteikumu projektā.  |
| 2. | Atbildīgā institūcija | Veselības ministrija  |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav |
| 2. | Citas starptautiskās saistības | 1989. gada 16. novembra Eiropas Padomes Antidopinga konvencija Nr. 135. 2002.gada 12.septembra Antidopinga konvencijas papildprotokols. Starptautiskie standarti - Pārbaužu un izmeklējumu starptautiskais standarts, Terapeitiskās lietošanas atļaujas starptautiskais standarts, Starptautiskais rezultātu pārvaldības standarts, Aizliegto vielu un metožu starptautiskais standarts, Parakstītāju starptautiskais kodeksa ievērošanas standarts, Starptautiskais izglītības standarts, Laboratoriju starptautiskais standarts, Starptautiskais privātuma un personas datu aizsardzības standarts. |
| 3. | Cita informācija | Noteikumu projekta izstrādē ir veiktas būtiskas konsultācijas ar Aģentūru, kuru laikā ir saņemti vairāki priekšlikumi un komentāri par nepieciešamajiem grozījumiem atbilstoši 2021.gada Kodeksam. Tostarp ir notikušas vairākas video konferences, kurās tika diskutēts par Aģentūras priekšlikumiem grozījumiem Latvijas likumdošanā, lai pārņemtu 2021.gada Kodeksa prasības, kā arī sniegti skaidrojumi un papildu informācija, atbildot uz Aģentūras iesūtītajiem komentāriem. Birojs aktīvi darbojas, lai saskaņotu veicamos grozījumus ar Aģentūru, kura ir atbildīga par atbilstību Kodeksam izskatīšanu un lēmumu pieņemšanu. Konsultāciju laikā vairums no saņemtajiem Aģentūras komentāriem ir ņemti vērā un iekļauti arī noteikumu projektā. |

|  |
| --- |
| **1. tabulaTiesību akta projekta atbilstība ES tiesību aktiem** |
| Noteikumu projekts šo jomu neskar |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2019.gada 7.novembrī pieņemtais 2021.gada Pasaules Antidopinga Kodekss  |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Kodeksa 23.panta 2.punkta 2.apakšpunkts un 1.pielikums | Noteikumu projekta 2.punkts | Pilnībā |
| Kodeksa 1.pants un 2.pants | Noteikumu projekta 3.punkts | Pilnībā |
| Kodeksa 23.panta 2.punkta 2.apakšpunkts, 4.panta 2.punkta 2.apakšpunkts, 4.panta 2.punkta 3.apakšpunkts, 4.panta 3.punkta 3.apakšpunkts | Noteikumu projekta 4 punkts | Pilnībā  |
| Kodeksa 15.pants | Noteikumu projekta 5.punkts | Pilnībā |
| Kodeksa 3.pants, 5.panta 7.punkts, 5.panta 4.punkts un 6.pants | Noteikumu projekta 7.punkts | Pilnībā |
| Kodeksa 9.pants, 10.pants, 11.pants, 12.pants, 17.pants | Noteikumu projekta 8.punkts | Pilnībā |
| Kodeksa 7.panta 2.punkts un 7.panta 4.punkts. | Noteikumu projekta 17.punkts | Pilnībā  |
| Kodeksa 14.panta 5.punkts 3.apakšpunkts | Noteikumu 18.punkts | Daļā par informācijas iekļaušanu ADAMS |
| Kodeksa 14.panta 5.punkts 3.apakšpunkts | Noteikumu 20.punkts | Daļā par informācijas iekļaušanu ADAMS |
| Kodeksa 7.panta 2.punkts, 14.panta 5.punkts 3.apakšpunkts | Noteikumu projekta 24.punkts | Pilnībā  |
| Kodeksa 14.panta 5.punkts 3.apakšpunkts | Noteikumu projekta 25.punkts | Pilnībā |
| Kodeksa 7.panta 2.punkts | Noteikumu projekta 28.punkts | Pilnībā |
| Kodeksa 7.panta 2.punkts | Noteikumu projekta 29.punkts | Pilnībā |
| Rezultātu pārvaldības starptautiskā standarta 4.panta 2.punkts | Noteikumu projekta 30.punkts | Pilnībā |
| Rezultātu pārvaldības standarta vadlīniju 37.lapas 4.rindkopa, Kodeksa 14.panta 5.punkts 3.apakšpunkts | Noteikumu projekta 31.punkts | Pilnībā |
| Kodeksa 2.panta 2.punkta komentārs; Kodeksa 14.panta 5.punkts 3.apakšpunkts | Noteikumu projekta 32.punkts | Pilnībā |
| Rezultātu pārvaldības standarta 7.panta 1.punkts | Noteikumu projekta 33.punkts | Pilnībā |
| Rezultātu pārvaldības starptautiskā standarta 7.panta 1.punkta d) apakšpunkts, Kodeksa 14.pants un 14.panta 5.punkts 3.apakšpunkts | Noteikumu 34.punkts | Pilnībā |
| Kodeksa 10.panta 8.punkta 2.apakšpunkts | Noteikumu 35.punkts | Pilnībā |
| Rezultātu pārvaldības starptautiskā standarta 7.panta 1.punkta e)apakšpunkts | Noteikumu 37.punkts | Pilnībā |
| Rezultātu pārvaldības starptautiskā standarta 7.panta 1.punkta f)apakšpunkts, Kodeksa 14.panta 5.punkts 3.apakšpunkts. | Noteikumu 38.punkts | Pilnībā |
| Rezultātu pārvaldības starptautiskā standarta 7.panta 4.punkts | Noteikumu 39.punkts | Pilnībā |
| Kodeksa 2.panta 4.punkts, Kodeksa 5.panta 5.punkts. | Noteikumu 40.punkts | Pilnībā |
| Rezultātu pārvaldības standarta B.3.2.punkta d) apakšpunkts | Noteikumu 42.punkts | Pilnībā |
| Rezultātu pārvaldības standarta B pielikuma 3.panta 2.punkta c)apakšpunkts | Noteikumu projekta 43.punkts | Pilnībā |
| Kodeksa 5.panta 6.punkta 1.apakšpunkts, 5.panta 6.punkta 2.apakšpunkts, 7.panta 7.punkts | Noteikumu projekta 48.punkts | Pilnībā |
| Kodeksa 8.panta 1.punkts | Noteikumu projekta 49.punkts | Pilnībā |
| Rezultātu pārvaldības standarta 8.panta 1.punkta otrā rindkopa un 8.panta 2.punkts | Noteikumu projekta 50.punkts | Pilnībā |
| Rezultātu pārvaldības standarta 8.panta 3.punkts | Noteikumu projekta 51.punkts | Pilnībā |
| Rezultātu pārvaldības starptautiskā standarta 8.panta 5.punkts | Noteikumu projekta 52.punkts | Pilnībā |
| Kodeksa 7.panta 4.punkta 3.apakšpunkts | Noteikumu projekta 56.punkts | Pilnībā |
| Rezultātu pārvaldības starptautiskā standarta 8.panta 8.punkta e)apakšpunkts | Noteikumu projekta 57.punkts | Pilnībā |
| Rezultātu pārvaldības starptautiskā standarta 8.panta 8.punkta e)apakšpunkta komentārs | Noteikumu projekta 58.punkts | Pilnībā |
| Rezultātu pārvaldības starptautiskā standarta 4.panta 2.punkts | Noteikumu projekta 65.punkts | Pilnībā |
| Kodeksa “model rules”, kas ir Kodeksa pārņemšanas noteikumi nacionālajā regulējumā | Noteikumu 66.punkts | Pilnībā |
| Rezultātu pārvaldības starptautiskā standarta 9.panta 2.punkta 1.apakšpunkts | Noteikumu projekta 67.punkts | Pilnībā |
| Rezultātu pārvaldības starptautiskā standarta 4.panta 2.punkts | Noteikumu projekta 68.punkts | Pilnībā |
| Terapeitiskās lietošanas atļaujas starptautiskais standarta 4.panta 4.punkta 5.apakšpunkts | Noteikumu projekta 70.punkts | Pilnībā |
| Kodeksa 13.panta 1.punkta 1.apakšpunkts | Noteikumu 81.punkts | Pilnībā |
| Rezultātu pārvaldības standarta 10.panta 2.punkta a)apakšpunkts, 8.panta 1.punkta otrā rindkopa un 8.panta 2.punkts | Noteikumu 82.punkts | Pilnībā |
| Rezultātu pārvaldības standarta 10.panta 2.punkta a)apakšpunkts, 8.panta 3.punkts  | Noteikumu 83.punkts | Pilnībā |
| Rezultātu pārvaldības standarta 10.panta 2.punkta a)apakšpunkts, 8.panta 5.punkts | Noteikumu 84.punkts | Pilnībā |
| Rezultātu pārvaldības standarta 10.panta 2.punkta a)apakšpunkts, 8.panta 8.punkta e)apakšpunkts | Noteikumu 90.punkts | Pilnībā |
| standarta 10.panta 2.punkta a)apakšpunkts, 8.panta 8.punkta e)apakšpunkta komentārs | Noteikumu projekta 91.punkts | Pilnībā |
| Kodeksa “model rules”, kas ir Kodeksa pārņemšanas noteikumi nacionālajā regulējumā |  Noteikumu projekta 92.punkts | Pilnībā |
| Kodeksa 13.panta 2.punkta 2.apakšpunkts un 14.pants | Noteikumu projekta 93.punkts | Pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts no 2021. gada 7.-23.jūlijam tika nodots sabiedriskai apspriedei. Vienlaikus informācija par noteikumu projektu un iespēju sniegt viedokli tika nosūtīta arī sporta organizācijām. |
| 2. | Sabiedrības līdzdalība projekta izstrādē | Noteikumu projekts no 2021. gada 7.-23.jūlijam tika nodots sabiedriskai apspriedei. Vienlaikus informācija par noteikumu projektu un iespēju sniegt viedokli tika nosūtīta arī sporta organizācijām. |
| 3. | Sabiedrības līdzdalības rezultāti | Iebildumi un priekšlikumi par noteikumu projektu tika saņemti no Tieslietu ministrijas un Latvijas Sporta federāciju padomes (LSFP). Vienlaikus biedrība “Latvijas Olimpiskā komiteja” informēja, ka iebildumu pret noteikumu projektu nav. Noteikumu projekts precizēts atbilstoši Tieslietu ministrijas un LSFP sniegtajiem priekšlikumiem. |
| 4. | Cita informācija | Noteikumu projekts paredz izteikt jaunā redakcijā Nacionālos antidopinga noteikumus, ņemot vērā, ka izmaiņas (grozījumi) saistībā ar 2021.gada Kodeksā minēto prasību pārņemšanu nepieciešamas vairāk kā 50% Nacionālo antidopinga noteikumu punktos. Vienlaikus vēl nav stājies spēkā Vienotais tiesību aktu projektu izstrādes un saskaņošanas portāls (TAP portāls), kas paredzēja jaunu kārtību, kā tiek izstrādāti un noformēti normatīvo aktu projekti, paredzot, ka gadījumos, ja normatīvajā aktā grozījumi ir vairāk par 50% apjomā, tad normatīvais akts nav jāizdod jaunā redakcijā. Pamatojoties uz minēto un to, ka TAP portāla darbības uzsākšana tika vairākkārt pārcelta, sabiedriskajā apspriešanā projekts tika nodots kā grozījumi Nacionālajos antidopinga noteikumos.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Antidopinga birojs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināma |
| 3. | Cita informācija | Nav  |

Veselības ministrs D. Pavļuts

Vīza: Valsts sekretāre I. Dreika

S.Lazdiņa, 60005266

sanita.lazdina@vm.gov.lv

R.Lauris

roberts.lauris@antidopings.lv

1. <https://www.wada-ama.org/sites/default/files/resources/files/2021_wada_code.pdf> [↑](#footnote-ref-2)
2. <https://likumi.lv/ta/id/319775-par-pasaules-antidopinga-agenturas-2021-gada-pasaules-antidopinga-kodeksa-pienemsanu> [↑](#footnote-ref-3)
3. <https://likumi.lv/ta/id/319775-par-pasaules-antidopinga-agenturas-2021-gada-pasaules-antidopinga-kodeksa-pienemsanu> [↑](#footnote-ref-4)
4. <https://www.antidopings.gov.lv/lv/normativie-akti-un-starptautiskie-dokumenti> [↑](#footnote-ref-5)
5. <https://www.wada-ama.org/en/resources/the-code/2021-international-standard-for-education-ise> [↑](#footnote-ref-6)
6. <https://www.wada-ama.org/en/resources/the-code/2021-international-standard-for-results-management-isrm> [↑](#footnote-ref-7)
7. <https://www.antidopings.gov.lv/lv/normativie-akti-un-starptautiskie-dokumen> [↑](#footnote-ref-8)
8. <https://www.wada-ama.org/en/what-we-do/international-standards> [↑](#footnote-ref-9)
9. <https://titania.saeima.lv/LIVS13/saeimalivs13.nsf/webSasaiste?OpenView&restricttocategory=1092/Lp13> [↑](#footnote-ref-10)